Forslag til Rådets forordning (EF) om tillægsbetalinger i 1996 til præmierne i artikel 4b, stk. 6, og artikel 4d, stk. 7, i Rådets forordning (EØF) nr. 805/68 om den fælles markedsordning for oksekød og om ændring af samme forordnings artikel 4i, stk. 4 (96/C 205/06) KOM(96) 242 endelig udg. - 96/0148(CNS)

(Forelagt af Kommissionen den 31. maj 1996)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 42 og 43,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

I henhold til forordning (EØF) nr. 805/68 (1) udbetales der handyrpræmie og ammekopræmie til producenterne som kompensation for følgerne af, at interventionsprisen blev nedsat ved reformen af sektoren;

markedet for oksekød er blevet ramt af alvorlige forstyrrelser som følge af forbrugernes frygt for bovin spongiform encephalopati (BSE), og af hensyn til sektorens fremtid vil der blive stillet supplerende midler til rådighed; med henblik på hurtig udbetaling og for at opnå den ønskede økonomiske virkning bør midlerne generelt stilles til rådighed i form af tillægsbetalinger til præmierne for præmieberettigede dyr for kalenderåret 1995, da de nødvendige data allerede foreligger; producenterne er imidlertid kun berettiget til tillægsbetalingerne, i det omfang det antal dyr, for hvilket de er præmieberettiget for kalenderåret 1996, ikke er mindre end for kalenderåret 1995;

beløb, der er betalt for meget, skal modregnes i producentens ret til præmie for kalenderåret 1996, eller, hvis det ikke er muligt, tilbagebetales til myndighederne i den pågældende medlemsstat; det beløb, som de for meget udbetalte midler udgør, bør tildeles producenter, som er berettiget til præmier for et større antal dyr i kalenderåret 1996 end året før, i forhold til de øgede antal;

tillægsbetalingerne til producenter, som har modtaget præmie, løser måske ikke fuldstændigt visse producenters problemer afhængigt af den enkelte medlemsstats særlige produktionsstruktur; medlemsstaterne bør kunne foretage udbetalinger til sådanne producenter; det beløb, som de enkelte medlemsstater har til rådighed til dette formål bør afspejle størrelsen af deres kvægbestand bortset fra malkekøer;

ifølge forordning (EØF) nr. 805/68 udbetales der en forarbejdningspræmie for spæde tyrekalve, der fjernes fra produktionen, inden de er ti dage gamle; erfaringen har vist, at der kun er meget kort tid mellem det tidspunkt, hvor en kalv kan fjernes fra en bedrift, og det tidspunkt, hvor den skal fjernes fra produktionen; derfor bør Kommissionen under visse omstændigheder kunne give tilladelse til, at aldergrænsen på ti dage forhøjes -

UDSTEDT FØLGENDE FORORDNING:

Artikel 1

1. En producent, hvis ret til den særlige handyrpræmie i henhold til artikel 4b i forordning (EØF) nr. 805/68 er godtgjort for dyr, han har opfedet i kalenderåret 1995, er berettiget til en tillægsbetaling på 21 ECU til hver præmie, som han modtager, jf. dog stk. 3. Tillægsbetalingen skal så vidt muligt finde sted samtidig med betalingen af den præmie, som er nævnt i artikel 4b, stk. 6.

2. En producent, hvis ret til ammekopræmie i henhold til artikel 4d i forordning (EØF) nr. 805/68 er godtgjort for dyr, han har holdt i kalenderåret 1995, er berettiget til en tillægsbetaling på 25 ECU for hver præmie, som han modtager, jf. dog stk. 3. Tillægsbetalingen skal så vidt muligt finde sted samtidig med betalingen af den præmie, som er nævnt i artikel 4d, stk. 7.

3. Retten til tillægsbetalingerne, som er nævnt i stk. 1 og 2, er betinget af, at det godtgøres, at producenten er præmieberettiget for mindst lige så mange dyr for kalenderåret 1996 som for kalenderåret 1995, på grundlag af hvilket han har modtaget tillægsbetalinger.

4. Medlemsstaterne træffer alle de foranstaltninger, der er nødvendige for, at producenterne, når de modtager tillægsbetalingerne, bliver informeret om, at deres ret til disse betalinger er underkastet betingelsen i stk. 3.

Artikel 2

1. Hvis det præmieberettigede antal dyr for kalenderåret 1996 er mindre end det antal, som en producent har modtaget tillægsbetalinger for i henhold til artikel 1, skal den del af tillægsbetalingerne, som han ikke var berettiget til, modregnes i hans ret til præmier i henhold til forordning (EØF) nr. 805/68 for kalenderåret 1996.

2. Hvis en producent ikke ansøger om præmier i henhold til forordning (EØF) nr. 805/68 for kalenderåret 1996, eller hvis de præmier, som han er berettiget til, ikke er store nok til, at den modregning, som er nævnt i stk. 1, kan foretages, skal han tilbagebetale de tillægsbetalinger, som han har modtaget i henhold til stk. 1 og ikke var berettiget til.

Artikel 3

Producenter, der for kalenderåret 1996 har ret til præmier for et større antal dyr end for kalenderåret 1995, er berettiget til yderligere tillægsbetalinger. Betalingerne kan kun finde sted:

- i det omfang der tilbagebetales eller inddrives tillægsbetalinger fra producenter, som ikke var berettiget til dem, og

- i forhold til det yderligere antal præmier, som er modtaget for kalenderåret 1996.

Artikel 4

Medlemsstaterne kan:

a) anvende de beløb, der er fastsat i bilaget, til betalinger til kvægproducenter, som står over for akutte problemer som følge af markedssituationen, der ikke fuldstændigt løses ved de foranstaltninger, som er nævnt i artikel 1, 2 og 3, og

b) betale statsstøtte til sådanne producenter ud over de beløb, som er nævnt i litra a), såfremt denne støtte ikke overstiger de anslåede indkomsttab.

Artikel 5

Som omregningskurs anvendes landbrugsomregningskursen pr. 1. januar 1996.

Artikel 6

Med undtagelse af den i artikel 4 omhandlede statsstøtte anses de foranstaltninger, som er indført ved denne forordning, som værende interventionsforanstaltninger med henblik på at stabilisere landbrugsmarkederne inden for den i artikel 3, stk. 1, i forordning (EØF) nr. 729/70 nedlagte betydning. EF finansierer kun medlemsstaternes udgifter til betalinger som nævnt i artikel 1 og artikel 4, stk. 1, litra a), hvis betalingerne har fundet sted senest den 15. oktober 1996.

Artikel 7

I artikel 4i, stk. 4, i forordning (EØF) nr. 805/68 indsættes følgende led:

»- på grundlag af en behørigt begrundet ansøgning, der omfatter passende kontrolforanstaltninger, bemyndige en medlemsstat til at betale den præmie, der er nævnt i stk. 1, for dyr, som fjernes fra produktionen, inden de er tyve dage gamle.«

Artikel 8

Medlemsstaterne træffer alle de foranstaltninger, der er nødvendige for at sikre, at denne forordning overholdes.

Artikel 9

Eventuelle gennemførelsesbestemmelser til denne forordning vedtages efter fremgangsmåden i artikel 27 i forordning (EØF) nr. 805/68.

Artikel 10

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

(1) EFT nr. L 114 af 28. 6. 1968, s. 24. Forordningen er senest ændret ved . . .

BILAG

>TABELPOSITION>